b'\n_START_ARTICLE_\nBiologiset reumal\xc3\xa4\xc3\xa4kkeet\n_START_PARAGRAPH_\nBiologinen reumal\xc3\xa4\xc3\xa4ke tarkoittaa tulehduksellisissa reumataudeissa tulehduksen levi\xc3\xa4miseen liittyv\xc3\xa4n v\xc3\xa4litt\xc3\xa4j\xc3\xa4aineen vasta-ainetta._NEWLINE_Biologinen l\xc3\xa4\xc3\xa4ke tarkoittaa valmistetta, jonka el\xc3\xa4v\xc3\xa4t solut ovat tuottaneet. Biologisiin l\xc3\xa4\xc3\xa4kkeisiin sis\xc3\xa4ltyy monia l\xc3\xa4\xc3\xa4ketieteellisi\xc3\xa4 tuotteita, esimerkiksi rokotukset. Ne ovat uuden bioteknologian tuotteita. Tavanomaisia l\xc3\xa4\xc3\xa4kkeit\xc3\xa4 valmistetaan yhdistelem\xc3\xa4ll\xc3\xa4 erilaisia kemikaaleja, kun taas biologisia l\xc3\xa4\xc3\xa4kkeit\xc3\xa4 tuotetaan luonnollisista valkuaisaineista. L\xc3\xa4\xc3\xa4kkeiden kehitys on siis siirtynyt takaisin k\xc3\xa4ytt\xc3\xa4m\xc3\xa4\xc3\xa4n el\xc3\xa4vien organismien tuottamia l\xc3\xa4\xc3\xa4kkeit\xc3\xa4. _NEWLINE_Elimist\xc3\xb6n t\xc3\xa4rkeimpi\xc3\xa4 tulehduksen v\xc3\xa4litt\xc3\xa4j\xc3\xa4aineita nivelreumassa ja vastaavissa tulehduksellisissa reumataudeissa ovat nykyk\xc3\xa4sityksen mukaan TNF (kasvainnekroositekij\xc3\xa4) ja IL-1 (interleukiini-1). Uusien teknologioiden avulla on kyetty valmistamaan vasta-aineita ja liukoisia reseptoreita TNF:\xc3\xa4\xc3\xa4 kohtaan sek\xc3\xa4 my\xc3\xb6s niin sanottua reseptoriantagonisti IL-1:\xc3\xa4 kohtaan. N\xc3\xa4it\xc3\xa4 kutsutaan biologisiksi reumal\xc3\xa4\xc3\xa4kkeiksi. N\xc3\xa4m\xc3\xa4 uudet biologiset l\xc3\xa4\xc3\xa4kkeet vaikuttavat reumatulehdusta rauhoittavasti. L\xc3\xa4\xc3\xa4kkeit\xc3\xa4 voidaan antaa joko tiputuksena suoraan suoneen tai ihonalaisina pistoksina valmisteesta riippuen. _NEWLINE_Biologiset l\xc3\xa4\xc3\xa4kkeet voidaan yhdist\xc3\xa4\xc3\xa4 samanaikaisesti k\xc3\xa4ytett\xc3\xa4v\xc3\xa4ksi jonkin toisen reumal\xc3\xa4\xc3\xa4kkeen kanssa. Yleens\xc3\xa4 se on solunsalpaajiin kuuluva metotreksaatti. Biologisia l\xc3\xa4\xc3\xa4kkeit\xc3\xa4 k\xc3\xa4ytet\xc3\xa4\xc3\xa4n my\xc3\xb6s muiden autoimmuunisairauksien, kuten nivelpsoriasiksen, selk\xc3\xa4rankareuman sek\xc3\xa4 tulehduksellisten suolistosairauksien hoitoon._NEWLINE_Suomessa biologisista reumal\xc3\xa4\xc3\xa4kkeist\xc3\xa4 ovat kliinisess\xc3\xa4 k\xc3\xa4yt\xc3\xb6ss\xc3\xa4 adalimumabi, etanersepti ja infliksimabi (tuumorinekroositekij\xc3\xa4n esto), anakinra (interleukiini 1:n esto), rituksimabi (B-imusolujen esto) ja abatasepti (T-imusolujen kostimulaation esto).'